## Ivace+i innovació adopta mesures extraordinàries per a ajudar en els seus projectes d’I+D a les empreses afectades per la riuada

*** L’Institut Valencià de Competitivitat i Innovació (Ivace+i) amplia els terminis d’execució i justificació i oferix acomptes de fins al 75 % a les empreses beneficiàries
* El 33,5 % de les companyies tenen la seua seu o activitat en municipis previstos en el decret DANA
* La concessió de les ajudes està prevista per a este mes de desembre**

La Generalitat, a través de la Unitat d’Innovació de l’Institut Valencià de Competitivitat i Innovació (Ivace+i), ha concedit les ajudes de 2024 per al desenrotllament de projectes d’I+D individual en pimes i I+D en cooperació entre pimes i grans empreses.

Esta concessió va acompanyada d’una sèrie de mesures extraordinàries i urgents, segons ha assenyalat la consellera d’Innovació, Marián Cano, “destinades a donar suport, seguretat i tranquil·litat a les 131 empreses beneficiàries en esta convocatòria, de les quals el 33,5 % (44) són empreses amb seu o desenrotllament de projecte en municipis previstos en el decret DANA”.

Cano ha afegit que “des de la Conselleria d’Innovació tenim el focus posat en les empreses i a posar a la seua disposició mesures efectives i ràpides que els ajuden a reprendre l’activitat al més prompte possible sense perdre de vista la resta del teixit industrial de la Comunitat”.

**Mesures**

La primera mesura fa referència a la modificació dels terminis per a tots els projectes aprovats en esta convocatòria. S’amplia el termini d’execució dels projectes fins al 30 de desembre de 2025 i el de justificació fins al 2 d’abril de 2026.

Com a segona mesura es recorda la possibilitat que les empreses beneficiàries en la convocatòria d’I+D puguen sol·licitar a Ivace+i un acompte de fins al 75 % de l’ajuda concedida amb la presentació de garanties per un 25 % de l’import que cal anticipar.

L’objectiu és dotar les empreses de la liquiditat suficient perquè puguen desenrotllar el seu projecte amb més garanties d’èxit.

Enguany la unitat d’innovació d’Ivace+i ha esgotat els 5,5 milions d’euros de pressupost (un 38 % més que l’exercici anterior) i l’ha dstribuït entre totes les empreses que han superat la nota de tall que hi havia establida en la convocatòria. Es tracta del pressupost global més alt des de 2016 destinat a esta mena de projectes.

En total han sigut 131 les empreses adjudicatàries, un 55 % més que en la convocatòria anterior, que tenen previst invertir 14,7 milions d’euros en projectes d’economia circular i baixa en carboni, de transició digital així com d’innovació orientada a les persones en matèria de salut i benestar.

La concessió d’estes ajudes està prevista que es faça en desembre. A partir d’eixe moment, els tècnics de la unitat d’Innovació d’Ivace+i intensificaran la comunicació amb les empreses beneficiàries per a, en el marc de la situació actual, conéixer de primera mà les previsions del desenrotllament dels projectes que han rebut suport.

La convocatòria d’I+D s’emmarca dins del Pla d’I+D+i Empresarial que compten amb el finançament de la Unió Europea a través del Fons Europeu de Desenrotllament Regional.

**Projectes d’alta qualitat**

Els projectes finançats en esta convocatòria destaquen pel seu alt component tecnològic, per la generació i aplicació de nou coneixement i per la seua utilitat per a millorar la competitivitat del teixit industrial de la Comunitat Valenciana.

La majoria dels projectes que reben suport en esta convocatòria corresponen a àmbits com el de les tecnologies de la informació i la comunicació (tics), química, biotecnologia, l’àmbit de tèxtil-moda o construcció, entre altres.

Una dada que crida l’atenció és que de les 36 xicotetes i mitjanes empreses que han sigut beneficiàries en la convocatòria d’I+D en cooperació amb grans empreses, el 24 % són jóvens empreses innovadores el que posa de manifest la idoneïtat d’estos programes de suport per a fomentar la capacitat investigadora de les xicotetes empreses des de les seues fases primerenques de creixement.

Fecha: 06/12/2024